C 132/208
LV
Eiropas Savienības Oficiālais Vēstnesis
24.3.2022.
Ceturtdiena, 2021. gada 7. oktobris
P.
tā kā 2021. gada 30. septembrī Etiopijas Ārlietu ministrija pasludināja septiņus ANO darbiniekus (no UNICEF, ANO Augstā cilvēktiesību komisāra biroja (OHCHR) un UNOCHA) par Etiopijā nevēlamām personām;
Q.
tā kā interneta un telekomunikāciju pieejamība Tigrajā un blakusesošajos reģionos tiek periodiski ierobežota un pārtraukta; tā kā ir notikuši uzbrukumi žurnālistiem un ir apturētas licences vairākiem plašsaziņas līdzekļiem un tas liek šķēršļus situācijas novērošanai uz vietas; tā kā pamatpakalpojumi, tostarp elektroenerģijas un banku pakalpojumi, joprojām ir ierobežoti;
R.
tā kā pašreizējā nestabilā situācija Etiopijā ir vēsturiski ilgās etniskās sašķeltības un etniskās spriedzes rezultāts;
S.
tā kā Etiopijas kā etniski daudzveidīgas valsts vienotībai ir liela nozīme reģiona un visa Āfrikas kontinenta stabilitātē;
T.
tā kā Etiopija, kurā ir vairāk nekā 110 miljoni iedzīvotāju un kuras atrašanās vieta ir stratēģiski tuvu Āfrikas ragam, ir svarīga Āfrikas kontinenta valsts un potenciāls stratēģiskas nozīmes partneris Eiropas Savienībai un tās dalībvalstīm;
U.
tā kā ES kā pasaulē vadošā humānās palīdzības sniedzēja, izmantojot savu humānās palīdzības finansējumu, turpina solidarizēties ar tiem, kas nonākuši grūtībās; tā kā kopš konflikta sākuma Etiopijā ES ir turpinājusi konsekventi iestāties par pilnīgu un netraucētu humānās palīdzības piekļuvi saskaņā ar starptautiskajām humanitārajām tiesībām;
V.
tā kā nesen pieņemtajā paziņojumā par ES humānās palīdzības pasākumiem ir paredzēts stiprināt procesus, kuros mūsu ārējās darbības centrā tiek konsekventi izvirzīta starptautisko humanitāro tiesību veicināšana un piemērošana;
W. tā kā Kaimiņattiecību, attīstības sadarbības un starptautiskās sadarbības instruments – “Eiropa pasaulē” (NDICI-“Eiropa pasaulē”) uzskata cilvēces attīstību, pārvaldību un miera veidošanu Etiopijā par prioritārām darbības jomām un 65 % no daudzgadu indikatīvās programmas ir paredzēti šīm jomām; X.
tā kā Komisija, reaģējot uz nesenajām krīzes norisēm, ir iekļāvusi humānās palīdzības pasākumus Amharā un Afarā 5 miljonu EUR vērtībā kā daļu no kopējā humānās palīdzības finansējuma, kurš jau ir mobilizēts un par kuru ir noslēgti līgumi 2021. gadā, un kura apmērs ir 53,7 miljoni EUR, lai palīdzētu grūtībās nonākušiem cilvēkiem Etiopijā; tā kā 118 miljoni EUR ir mobilizēti palīdzībai Tigrajā un Etiopijas bēgļiem Sudānā; tā kā pašreizējā konflikta rezultātā ES ir atlikusi budžeta atbalsta izmaksas Etiopijai;
Y.
tā kā 2021. gada septembrī ES ar Komisijas Eiropas Civilās aizsardzības un humānās palīdzības operāciju ģenerāldirektorāta (DG ECHO) starpniecību mēģināja organizēt humānās palīdzības gaisa tiltu, lai Tigrajas reģionam piegādātu steidzami nepieciešamās humānās palīdzības preces, taču saskārās ar lieliem Etiopijas valdības radītiem šķēršļiem; tā kā tā rezultātā tika veikts tikai viens ES humānās palīdzības gaisa tilta lidojums un tika nogādāta tikai neliela daļa no visām humānās palīdzības kravām;
Z.
tā kā 2021. gada 21. jūnijā ES iecēla Annette Weber par jauno ES īpašo pārstāvi Āfrikas ragā; tā kā pēc PV/AP pilnvarojuma Somijas ārlietu ministrs Pekka Haavisto šogad ir divreiz apmeklējis reģionu, lai apspriestu Etiopijā pastāvošo krīzi un tās ietekmi uz visu reģionu;
AA.
tā kā 2021. gada 26. augustā Āfrikas Savienība iecēla bijušo Nigērijas prezidentu Olusegun Obasanjo par konflikta vidutāju; AB.
tā kā 2018. gada decembrī nesen ieceltā Etiopijas valdība izveidoja Etiopijas Samierināšanās komisiju un Miera ministriju; tā kā līdz šim abas iestādes pēc to izveides nav spējušas šajos grūtajos apstākļos īstenot savas sākotnējās pilnvaras veicināt mieru un novērst un atrisināt bruņotu konfliktu Etiopijā; AC. tā kā pašreizējā konflikta laikā Etiopijas Labklājības partija Abiy Ahmed vadībā paziņoja, ka ir uzvarējusi vispārējās vēlēšanās, kuras tika boikotētas un kuru rezultātus dažas opozīcijas partijas nosodīja; tā kā Tigrajā vēlēšanu process nemaz nenotika; tā kā ES vēlēšanu novērošanas misiju nesūtīja;